AOT บวก 3% โบรกฯชูเป้า 64 บ. มองเปิดเมือง หนุนปี 65 รายได้ฟื้น-พลิกมีกำไร
AOT บวก 3% โบรกฯแนะ “ซื้อ” 64 บ. มองปี 65 รายได้ฟื้น-พลิกมีกำไร ด้วยขาดทุนลดลง หลังปีหน้าจ่อเปิดประเทศ อีกทั้งเตรียมการให้เอกชนเข้าพัฒนาพื้นที่รอบสนามบินหลังกระทรวงการคลังเห็นชอบขยายระยะเวลาการใช้ที่ดินราชพัสดุ อีก 30 ปี
4 ต.ค. 2564

ผู้สื่อข่าวรายงานว่าวันนี้ (4 ต.ค. 2564) ราคาหุ้นบริษัท ท่าอากาศยานไทย จำกัด (มหาชน) หรือ AOT ณ เวลา 11:51 น. อยู่ที่ระดับ 63.00 บาท เพิ่มขึ้น 1.75 บาท หรือ 2.86% โดยทำจุดสูงสุดที่ 63.50 บาท และทำจุดต่ำสุดที่ 61.75 บาท ด้วยมูลค่าการซื้อขาย 1.99 พันล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (4 ต.ค. 2564) โดยมองว่าประเทศไทยเริ่มเปิดเมืองทั้งกรุงเทพและจังหวัดต่างๆในเดือน พ.ย. 2564 โดยจะทำให้การเดินทางในประเทศเริ่มคึกคัก อีกทั้งปีหน้าจ่อเปิดประเทศ คาดรายได้ของ AOT จะฟื้นตัวขึ้น อีกทั้ง AOT เตรียมการให้เอกชนเข้าพัฒนาพื้นที่รอบสนามบิน หลังกระทรวงการคลังเห็นชอบขยายระยะเวลาการใช้ที่ดินราชพัสดุ อีก 30 ปี อย่างไรก็ดีทางฝ่ายวิจัยประเมินผลการดำเนินงานปี 2564 ขาดทุนที่ 1.50 หมื่นล้านบาท ส่วนในปี 2565 ขาดทุนที่ 4.60 พันล้านบาท ซึ่งปี 2565 จะขาดทุนน้อยลง ทั้งนี้คาดปี 2565 จะลุ้นกลับมามีกำไร แนะนำ “ซื้อ” ราคาเป้าหมาย 64 บาท